'Tories se beroepe om hulp is komies' | Netwerk24
'Tories se beroepe om hulp is komies'
Nigel Farage, leier van die Brexit-party, Maandag aan die woord op 'n politieke saamtrek in Sedgefield, Brittanje. Foto: Reuters
Nigel Farage, leier van die Brexit-party, het gister gesê beroepe deur die Tories dat hy hulle verder in die komende verkiesing moet help, is "byna komies".
Die party wat hy gestig het, gaan in die algemene verkiesing op 12 Desember in 317 kiesafdelings geen kandidate stel nie, het Farage eergister gesê. Dit is in kiesafdelings wat deur die Konserwatiewe Party beheer word.
Boris Johnson, Konserwatiewe premier, het die verkiesing uitgeskryf in 'n poging om die parlement so te herstruktureer dat hy Brittanje se onttrekking aan die Europese Unie (EU) makliker goedgekeur kan kry. Farage se stap versterk dié moontlikheid. Die Arbeiders, Liberaal-Demokrate en die Skotse Nasionale Party het ná sy aankondiging gesê­ hulle vermoed hy het 'n geheime ooreenkoms met Johnson gesluit vir 'n vinnige, rigiede Brexit. Farage ontken dit.
Hy sê ook dit is onwaar dat hy tot die stap oorgegaan het omdat hy 'n Britse titel aangebied is. Volgens hom het hy reeds vroeër so 'n aanbod ontvang, maar dit van die hand gewys.
"Dit is byna komies. Ek het die Konserwatiewe Party tientalle setels gratis gegee en ek het dit gedoen omdat ek glo ons moet ons onttrek," het Fa­rage gisteroggend in 'n onderhoud met die BBC gesê. – Reuters